আগামী ডিসেম্বরের শেষ সপ্তাহে জাতীয় নির্বাচন অনুষ্ঠানের লক্ষ্য নিয়ে অক্টোবরের শেষ ভাগ অথবা নভেম্বরের প্রথম সপ্তাহে তফসিল ঘোষণার প্রস্তুতি রয়েছে নির্বাচন কমিশনের (ইসি)। তফসিল ঘোষণার পরপরই বর্তমান প্রধানমন্ত্রী শেখ হাসিনার নেতৃত্বে ছোট আকারের ‘নির্বাচনকালীন সরকার’ হবে বলে জানানো হয়েছে সরকারের দায়িত্বশীল মহলের পক্ষ থেকে। সে ক্ষেত্রে ৯ সেপ্টেম্বর থেকে শুরু হওয়া দশম জাতীয় সংসদের ২২তম অধিবেশন হতে পারে বর্তমান সংসদের সর্বশেষ অধিবেশন। এসব কারণে সেপ্টেম্বর মাসকে পুরোদমে নির্বাচনী প্রস্তুতিতে নামার ‘যথার্থ সময়’ হিসেবে বিবেচনা করছে সরকারি দল। একই বিবেচনায় আন্দোলনে নামার জন্যও এ মাসকে ‘উপযুক্ত সময়’ হিসেবে মনে করছে বিরোধী মহল। ফলে একদিকে নির্বাচনী প্রস্তুতি, অন্যদিকে আন্দোলনের হুমকি বনাম তা মোকাবেলার পাল্টা হুমকি মিলিয়ে চলতি মাসকে আগামী দিনের রাজনীতির ‘টার্নিং পয়েন্ট’ হিসেবে বিবেচনা করা হচ্ছে সব মহল থেকেই।